

VLADA REPUBLIKE HRVATSKE

Zagreb, 13. srpnja 2023.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo mora, prometa i infrastrukture |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Izvješća o vođenim pregovorima za sklapanje Sporazuma između Vlade Republike Hrvatske i Vlade Japana o zračnom prometu |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**PRIJEDLOG**

Na temelju članka 12. stavka 1. Zakona o sklapanju i izvršavanju međunarodnih ugovora („Narodne novine“, broj 28/96.) i članka 31. stavka 3. Zakona o Vladi Republike Hrvatske („Narodne novine“, br. 150/11., 119/14., 93/16., 116/18. i 80/22.), Vlada Republike Hrvatske je na sjednici održanoj .............................…...... 2023. donijela

**Z A K L J U Č A K**

1. Prihvaća se Izvješće o vođenim pregovorima za sklapanje Sporazuma između Vlade Republike Hrvatske i Vlade Japana o zračnom prometu*,* u tekstu koji je Vladi Republike Hrvatske dostavilo Ministarstvo mora, prometa i infrastrukture, aktom, KLASA: 303-03/18-01/5, URBROJ: 530-07-1-23-17, od 3. srpnja 2023.

2. Utvrđuje se da je usuglašeni tekst Sporazumaiz točke 1. ovoga Zaključkau skladu s utvrđenom osnovom za vođenje pregovora.

3. Prihvaćaju se nacrti nota koje će se razmijeniti prilikom sklapanja Sporazuma iz točke 1. ovoga Zaključka kojima se potvrđuje suglasnost između predstavnika Vlade Republike Hrvatske i Vlade Japana o provedbi, u okviru zakona i propisa na snazi u dvjema zemljama, poslovnih aktivnosti određenih zračnih prijevoznika u primjeni Sporazuma iz točke 1. ovoga Zaključka, a koje čine dogovor između dviju Vlada o tom pitanju i stupa na snagu datumom stupanja na snagu Sporazuma.

4. Sporazum iz točke 1. ovoga Zaključka i notu odgovora Vlade Republike Hrvatske o prihvaćanju note Vlade Japana iz točke 3. ovoga Zaključka potpisat će, u ime Vlade Republike Hrvatske, ministar vanjskih i europskih poslova. U slučaju njegove spriječenosti, ovlašćuje se izvanredni i opunomoćeni veleposlanik Republike Hrvatske u Japanu da, u ime Vlade Republike Hrvatske, potpiše Sporazum iz točke 1. ovoga Zaključka i notu odgovora Vlade Republike Hrvatske o prihvaćanju note Vlade Japana iz točke 3. ovoga Zaključka.

KLASA:

URBROJ:

Zagreb,

**PREDSJEDNIK**

mr. sc. Andrej Plenković

**OBRAZLOŽENJE**

Usvajanjem predmetnog zaključka Vlada Republike Hrvatske prihvaća izvješće službenog izaslanstva Republike Hrvatske o vođenim pregovorima za sklapanje Sporazuma između Vlade Republike Hrvatske i Vlade Japana o zračnom prometu te prihvaća i konačni prijedlog teksta Sporazuma utvrđen od strane oba izaslanstva.

Zaključkom se također utvrđuje da će predmetni Sporazum i notu o prihvaćanju note Vlade Japana o tom Sporazumu u ime Vlade Republike Hrvatske potpisati ministar vanjskih i europskih poslova, dr. sc. Gordan Grlić Radman.

Nadalje, usvajanjem ovog Zaključka omogućuje se pokretanje daljnjih aktivnosti vezanih za samo potpisivanje Sporazuma što je neophodno učiniti u što kraćem roku. Potpisivanje ovog Sporazuma predviđeno je u Tokiju, tijekom posjeta ministra vanjskih i europskih poslova, dr. sc. Gordana Grlić Radmana, Japanu od 19. do 21. srpnja 2023. godine. S japanske strane potpisnik će biti ministar vanjskih poslova.

Sporazumom između Vlade Republike Hrvatske i Vlade Japana o zračnom prometu uspostavlja se međunarodno-pravni okvir u području međunarodnog civilnog zračnog prometa između Republike Hrvatske i Republike Japana kojim se omogućava jednostavnije uspostavljanje redovnih prometnih, putničkih i robnih tokova između dviju država, a određenim zračnim prijevoznicima dviju država unaprijed utvrđuje način i uvjeti poslovanja na tržištima Republike Hrvatske odnosno Japana.